1.Uvod

Najudaljenije regije, odnosno Guadeloupe, Francuska Gijana, Martinique, Mayotte, Réunion i Saint-Martin (Francuska), Azori i Madeira (Portugal) te Kanarski otoci (Španjolska), od iznimne su važnosti za Europsku uniju. Njihova jedinstvena bogata bioraznolikost, veliki isključivi gospodarski pojasevi, blizina trećih zemalja i lokacija pogodna za aktivnosti u području svemira i astrofizike važni su za EU kao cjelinu.

Međutim, zemljopisni položaj (udaljenost, izoliranost, manja veličina, složene reljefne značajke i klima) najudaljenijih regija predstavlja ograničenje za njihov razvoj i ometa njihovu integraciju na unutarnje tržište.

Posebni položaj najudaljenijih regija potvrđen je u Ugovorima EU-a 1999., a od 2009. člankom 349. Ugovora o funkcioniranju Europske unije (UFEU), što im omogućuje korištenje posebnih mjera u okviru ključnih politika EU-a u području poljoprivrede, kohezije i tržišnog natjecanja.

Program POSEI (program za stvaranje prilika u najudaljenijim regijama na temelju njihove zabačenosti ili otočkog položaja) dio je općeg strateškog pristupa Komisije najudaljenijim regijama: u programskom razdoblju 2014.–2020. europski strukturni i investicijski fondovi te Europski fond za jamstva u poljoprivredi (EFJP) osigurali su gotovo 13,3 milijarde EUR za te regije, što je bio važan izvor sredstava za ulaganja i otvaranje novih radnih mjesta. Nadalje, na njih se primjenjuju posebna pravila kao što su posebna pravila za operativnu potporu i potporu ulaganjima te posebna pravila za oporezivanje i carinu kako bi se potaknula njihova konkurentnost.

U tom su kontekstu u okviru programa POSEI provedene posebne mjere za poljoprivredu.

U ovom se izvješću ocjenjuje provedba programa POSEI u razdoblju od 2015. do 2019. U njemu se osobito uzimaju u obzir iskustvo Komisije u provedbi programa do 2019. (financijska godina 2020.) te analiza i zaključci iz studije Synthesis study of annual implementation reports of POSEI programmes and the programme for the smaller Aegean Islands for 2015-2019 (Objedinjena analiza godišnjih izvješća o provedbi programa POSEI i programa za manje egejske otoke za razdoblje 2015.–2019.), koju je Ecorys proveo od siječnja 2021. do listopada 2021.

2.POSEI: nastanak, razvoj i trenutačno stanje

Program POSEI pokrenut je 1989. za francuske prekomorske regije (Guadeloupe, Martinique, Francuska Gijana, Réunion, a od 2014. i za Mayotte), a 1991. uveden je i za Kanarske otoke, Azore i Madeiru.

Program je 2006. Uredbom Vijeća (EZ) br. 247/2006 temeljito izmijenjen uvođenjem programskog pristupa. Nakon toga su predmetne države članice podnijele sveobuhvatne programe Komisiji na odobrenje.

Program POSEI izmijenjen je 2013. u skladu s Ugovorom iz Lisabona. Uredba (EU) br. 228/2013 Europskog parlamenta i Vijeća donesena je 2013., a nakon toga su donesene Delegirana uredba Komisije (EU) br. 179/2014 i Provedbena uredba Komisije 180/2014.

Program POSEI financira se iz EFJP-a. Uredbom (EU) br. 228/2013 utvrđuje se gornja granica u financijskoj godini za: francuske najudaljenije regije (278,41 milijun EUR), Kanarske otoke (268,42 milijuna EUR) te Azore i Madeiru (106,21 milijun EUR).

U okviru reforme zajedničke poljoprivredne politike (ZPP) za razdoblje 2023.–2027. suzakonodavci su odlučili da se program POSEI neće mijenjati, odnosno da neće biti dio strateških planova u okviru ZPP-a. Financiranje programa POSEI sredstvima EU-a zadržat će se na sadašnjoj razini, čime se priznaje posebna uloga tog programa u podupiranju poljoprivrede u najudaljenijim regijama.

U najudaljenijim regijama programom POSEI zamjenjuju se mjere iz prvog stupa ZPP-a, osim onih koje su uključene u zajedničku organizaciju tržišta za voće i povrće, vino i pčelarstvo.

Na slici 1. u Prilogu prikazano je financijsko izvršenje (plaćeni iznosi u usporedbi s programiranim iznosima) za programe u razdoblju 2015.–2019.

3.Pravna osnova izvješća

Člankom 32. stavkom 3. Uredbe (EU) br. 228/2013 utvrđuje se da Komisija Europskom parlamentu i Vijeću podnosi izvješće o učinku mjera poduzetih na temelju te uredbe do 30. lipnja 2015. i zatim svakih pet godina.

4.Ciljevi, program i programiranje

Programom POSEI nastoji se pridonijeti postizanju sljedećih ciljeva utvrđenih člankom 2. Uredbe (EU) br. 228/2013: